b'\n_START_ARTICLE_\nVaksine\n_START_PARAGRAPH_\nVaksine (av latin vacca; \xc2\xabku\xc2\xbb, vaccinia; \xc2\xabkukopper\xc2\xbb) er svake eller d\xc3\xb8de smittestoffer eller toksiner som tilf\xc3\xb8res kroppen for \xc3\xa5 gj\xc3\xb8re den immun mot sykdommen det aktuelle smittestoffet b\xc3\xa6rer med seg.  En vaksine fungerer som et antigen og f\xc3\xb8rer til at kroppen begynner \xc3\xa5 danne antistoffer. Mens mange vaksiner gir livslang beskyttelse, er det andre som m\xc3\xa5 gjentas, for eksempel vaksinen mot influensaviruset.\n_START_SECTION_\nHistorie\n_START_PARAGRAPH_\nVaksinering er en gammel prosess, med opphav i Kina, hvor man pustet inn et pulver laget av vev fra mennesker som var d\xc3\xb8de av kopper. Denne prosedyren kalles inokulasjon. Metoden ble innf\xc3\xb8rt i Storbritannia av Lady Mary Wortley Montagu (1689\xe2\x80\x931762)._NEWLINE_I Europa ble vaksinasjon mot kopper f\xc3\xb8rst gjort av Edward Jenner,  ved \xc3\xa5 spr\xc3\xb8yte puss fra kukopper inn i kroppen. I 1979 ble kopper erkl\xc3\xa6rt utryddet av WHO og er i dag den eneste sykdommen i tillegg til kvegpest som menneskeheten s\xc3\xa5 langt har klart \xc3\xa5 utrydde._NEWLINE_Ordet kommer av vaccina som var navnet p\xc3\xa5 kukopper. Den nye teknikken fra 1796 kalte man for vaksinasjon og dermed ble det beskyttende stoffet kalt vaksine._NEWLINE_I 1877 kom vaksinen mot Turberkulose. I 1880 utviklet Louis Pasteur en immuniserende kur mot miltbrann basert p\xc3\xa5 sine oppdagelser om mikroorganismers rolle i smittespredning. Som en gest til Jenner valgte Pasteur \xc3\xa5 bruke den samme betegnelsen, og derfor er vaksine blitt en fellesbetegnelse for kunstig immunisering.\n_START_SECTION_\nFunksjon\n_START_PARAGRAPH_\nVed en vaksinasjon blir enten d\xc3\xb8de, svekkede eller deler av en sykdomsfremkallende mikroorganisme spr\xc3\xb8ytet inn i kroppen. Lymfocyttene vil ta seg av dem, slik de gj\xc3\xb8r med alle ukjente mikroorganismer, og vil danne hukommelsesceller som vil gjenkjenne disse mikroorganismene, og fjerne dem raskere hvis kroppen blir utsatt for dem igjen._NEWLINE_Vaksineringen m\xc3\xa5 skje f\xc3\xb8r man blir smittet. Hvis ikke, kan man benytte seg av s\xc3\xa5kalt serumsbehandling, som vil si at man spr\xc3\xb8yter inn antiserum fra en person som er vaksinert, eller som er immun, fordi personen har hatt sykdommen f\xc3\xb8r. Dette har blant annet v\xc3\xa6rt pr\xc3\xb8vd ut mot ebola, ved at smittede pasienter har f\xc3\xa5tt overf\xc3\xb8rt blod fra pasienter som har overlevd sykdommen._NEWLINE_Selv om de fleste vaksiner ikke gir 100\xc2\xa0% beskyttelse, vil h\xc3\xb8y vaksinedekning v\xc3\xa6re tilstrekkelig til \xc3\xa5 forhindre smittsomme sykdommer \xc3\xa5 spre seg i befolkningen. De f\xc3\xa5 individer som ikke er vaksinerte, eller hvor vaksinen ikke har effekt, vil likevel ikke bli syke, fordi det ikke finnes tilstrekkelig med potensielle smitteb\xc3\xa6rere. Dette kalles flokkimmunitet._NEWLINE_Selv om kopper er den eneste sykdommen som regnes som utryddet p\xc3\xa5 grunn av vaksiner, er det en lang rekke sykdommer som i praksis er eliminert i land hvor det er h\xc3\xb8y vaksinedekning. S\xc3\xa6rlig gjelder dette barnesykdommer, og derfor er vaksinedekning en av de viktigste faktorene n\xc3\xa5r det gjelder kampen mot spedbarnsd\xc3\xb8delighet. I tillegg er vaksinasjon et viktig v\xc3\xa5pen i kampen mot antibiotikaresistens, fordi vaksiner reduserer behovet for \xc3\xa5 antibiotika n\xc3\xa5r f\xc3\xa6rre blir syke._NEWLINE_Nyere forskning har vist at vaksiner ikke bare beskytter mot den sykdommen man spesifikt vaksinerer mot, men ogs\xc3\xa5 kan gj\xc3\xb8re immunforsvaret bedre rustet til \xc3\xa5 h\xc3\xa5ndtere andre infeksjoner.\n_START_SECTION_\nPraksis\n_START_PARAGRAPH_\nI de fleste land har helsemyndighetene etablert vaksineprogrammer der barn vaksineres etter en forh\xc3\xa5ndsbestemt tidsplan. I utviklingsland land kan vaksinedekningen v\xc3\xa6re mangelfull, enten ved at myndighetene ikke har et fullverdig vaksinasjonsprogram eller at distribusjon av vaksinene er forhindret av \xc3\xb8konomiske eller politiske \xc3\xa5rsaker. Vaksinering er derfor en viktig del i mange vestlige lands bistandsprogram. Mange hjelpeorganisasjoner deltar ogs\xc3\xa5 i vaksinasjonsarbeid i land hvor myndighetene ikke klarer \xc3\xa5 gjennomf\xc3\xb8re dette selv._NEWLINE_I tillegg til vaksinasjonsprogram for barn kommer vaksiner mot sesonginfluensa som normalt tilbys risikogrupper og helsepersonell. Mange tar ogs\xc3\xa5 ekstra vaksiner f\xc3\xb8r de reiser til land hvor det kan v\xc3\xa6re stor utbredelse av sykdommer som ikke anses som en trussel i landet man bor i._NEWLINE_Vaksiner er ogs\xc3\xa5 et viktig satsingsomr\xc3\xa5de innen landbruk og havbruk for \xc3\xa5 hindre spredning av sykdommer og redusere bruk av antibiotika._NEWLINE_Norge har siden 1952 hatt vaksinering av barn gjennom barnevaksinasjonsprogrammet.\n_START_SECTION_\nRisiko\n_START_PARAGRAPH_\nHensikten med vaksinasjon er \xc3\xa5 fremkalle en immunrespons som gj\xc3\xb8r at kroppen produserer antistoffer. Som regel benyttes enten d\xc3\xb8de eller svekkede mikroorganismer som ikke har potensial til \xc3\xa5 utl\xc3\xb8se sykdom. En lett reaksjon som feber eller slapphet er likevel vanlig, men alvorlige bivirkninger er meget sjeldne. Vaksiner m\xc3\xa5 gjennom store vitenskapelige tester f\xc3\xb8r de kan implementeres i vaksineprogram, og det anvendes ikke vaksiner hvor risikoen for bivirkning av vaksinen kommer i n\xc3\xa6rheten av risikoen ved \xc3\xa5 bli smittet av sykdommen man vaksineres mot._NEWLINE_Et kjent tilfelle av bivirkning fra vaksine er svineinfluensavaksinen som man med stor sikkerhet har kunnet sl\xc3\xa5 fast har utl\xc3\xb8st narkolepsi i sjeldne tilfeller.\n_START_SECTION_\nMotstand mot vaksiner\n_START_PARAGRAPH_\nDet faktum at vaksiner \xc3\xa5rlig redder millioner av liv har ikke klart \xc3\xa5 forhindre motstand mot vaksinering. Det har de siste ti\xc3\xa5rene v\xc3\xa6rt en \xc3\xb8kende spredning av antivitenskap og konspirasjonsteorier om at vaksinering er skadelig, og enkelte fremholder ogs\xc3\xa5 p\xc3\xa5stander om at vaksinering er en planlagt befolkningskontroll. _NEWLINE_Den mest kjente talsmann for slike holdninger er Andrew Wakefield som ved \xc3\xa5 forfalske forskningsdata klarte \xc3\xa5 sette ut et rykte om at MMR-vaksine f\xc3\xb8rte til autisme. Selv om denne svindelen er avsl\xc3\xb8rt, fortsetter denne myten \xc3\xa5 spre seg. I vestlige land har skepsisen til vaksiner f\xc3\xb8rt til oppblomstring av sykdommer som tidligere nesten var utryddet grunnet h\xc3\xb8y vaksinedekning. I enkelte asiatiske land har konspirasjonsteorier om den vestlige verdens vaksineprogrammer gjort det sv\xc3\xa6rt vanskelig \xc3\xa5 gjennomf\xc3\xb8re massevaksinering, og helsearbeidere har s\xc3\xa5gar blitt drept av ekstreme grupper som mener at vaksinering er en form for sterilisering. I Norge er det s\xc3\xa6rlig blant innvandrere og antroposofer at skepsisen mot vaksiner holdes i hevd._NEWLINE_De amerikanske skuespillerne Jim Carrey og Jenny McCarthy har ogs\xc3\xa5 g\xc3\xa5tt ut offentlig med sin motstand mot vaksiner, og sistnevnte gir s\xc3\xa5gar MMR-vaksinen skylden for sin s\xc3\xb8nns autisme._NEWLINE_En uheldig konsekvens av vaksineskepsis er at anvendelsen av kvikks\xc3\xb8lvforbindelsen tiomersal er tatt ut av barnevaksinasjonsprogrammene. Dette betyr i praksis at man bare kan distribuere enkeltdoser fordi man mangler konserveringsmiddel for flerdosedistribusjon. En slik begrensning har liten konsekvens i vestlige land, men er en betydelig logistikkutfordring i utviklingsland.'